ऐसा नहीं है कि संजय जी ने केवल कांग्रेस की आलोचना ही की है। उन्होंने कई लेख ऐसे भी लिखे हैं जिसमें उन्होंने राहुल गांधी की भूरि-भूरि प्रशंसा की है। उन्हें भविष्य का नेता बताया है। वे अन्ना हजारे के आंदोलन में अन्ना हजारे के साथ भी खड़े दिखाई देते हैं। आंदोलन और संघर्ष के समय उनकी कलम अरविंद केजरीवाल के साथ दिखती है तो दिल्ली के मुख्यमंत्री अरविंद केजरीवाल की बारंबार आलोचना करते हैं, तीखी आलोचना करते हैं। माओवाद के सवाल पर उनके लेख देश भर के पत्रों में छपते हैं। छत्तीसगढ़ में नक्सलियों की कारगुजारियों पर कैसे वे भाजपा सरकार पर बरसते हैं। वे कैसे दरभा कांड में मारे गए कांग्रेसियों के साथ खड़े दिखते हैं? छत्तीसगढ़ कांग्रेस के प्रदेश अध्यक्ष स्व. नंदकुमार पटेल का संभवतः आखिरी इंटरव्यू देखिए, जो संजय जी ने लिया था बी.आर.यादव जी के लिए। ये महज चंद उदाहरण हैं। उनकी निष्पक्षता को प्रमाणित करने के लिए। लेखक समय पर लिखता है, काल पर लिखता है, सत्य लिखता है और संजय जी लिख रहे हैं। मेरी नजर में उनके भीतर एक उदार लोकतांत्रिक मनुष्य बैठा हुए है जो गुण व दोष की परख करते हुए ही संवाद करता है। किसी पार्टी के विचारधारा के लिए कम से कम संजय जी तो नहीं लिखते, नहीं लिख सकते?